## Odluka o osnivanju Koordinacije za europske integracije

### NN 51/1998 (10.4.1998.), Odluka o osnivanju Koordinacije za europske integracije

# **VLADA REPUBLIKE HRVATSKE**

**646**

Na temelju članaka 4. i 19. Zakona o Vladi Republike Hrvatske ("Narodne
novine", br. 41/90, 8/91, 14/91, 53A/91, 9/92, 55/92 i 29/94), Vlada Republike
Hrvatske je na sjednici održanoj 2. travnja 1998. godine donijela

## **ODLUKU**

## **O OSNIVANJU KOORDINACIJE ZA EUROPSKE INTEGRACIJE**

I.

Vlada Republike Hrvatske osniva Koordinaciju za europske integracije
(dalje: Koordinacija) koja se sastoji od: Vijeća ministara (dalje: Vijeće)
i Savjeta Koordinacije (dalje: Savjet).

II.

Vijeće radi u sastavu:

Predsjednik Vijeća: - predsjednik Vlade Republike Hrvatske

Članovi Vijeća:

1. ministar za europske integracije u Vladi Republike Hrvatske

2. ministar vanjskih poslova Republike Hrvatske

3. ministar financija Republike Hrvatske

4. ministar gospodarstva Republike Hrvatske

5. ministar pravosuđa Republike Hrvatske.

U slučaju spriječenosti predsjednika Vijeća istim predsjedava ministar
za europske integracije u Vladi Republike Hrvatske.

III.

Koordinacija raspravlja sva pitanja od značenja za približavanje Republike
Hrvatske europskim integracijama, posebice Europskoj uniji.

IV.

Za ispunjavanje ciljeva zbog kojih je osnovano, Vijeće ima pravo:

1. predlagati i voditi brigu o provođenju strategije Republike Hrvatske
prema europskim integracijama, posebice Europskoj uniji,

2. predlagati Vladi Republike Hrvatske donošenje svih potrebnih mjera
u cilju približavanja Republike Hrvatske europskim integracijama, posebice
Europskoj uniji,

3. zahtijevati od tijela državne vlasti, te jedinica lokalne samouprave
i uprave sve dokumente i ostale podatke za njegov rad.

V.

Savjet je radno tijelo Koordinacije.

Predsjednik Savjeta je ministar za europske integracije u Vladi Republike
Hrvatske.

Članovi Savjeta su ministar vanjskih poslova, ministar financija, ministar
znanosti i tehnologije, ministar razvitka i obnove, ministar unutarnjih
poslova, ministar gospodarstva, ministar poljoprivrede i šumarstva, ministar
pomorstva, prometa i veza, ministar pravosuđa, ministar uprave, ministar
prostornog uređenja, graditeljstva i stanovanja, te ministar rada i socijalne
skrbi.

Članovi Savjeta mogu odrediti svog predstavnika, iz redova zamjenika
odnosno pomoćnika ministra, koji će umjesto njih sudjelovati u radu Savjeta
kada su spriječeni odnosno odsutni.

Sjednici Savjeta na poziv predsjednika Savjeta mogu pribivati i druge
osobe iz redova stručnjaka za europske integracije.

VI.

U okviru svojih ovlasti, a u cilju približavanja Republike Hrvatske
europskim integracijama, posebice Europskoj uniji, članovi Savjeta zadužuju
se naročito za prilagodbu pravnog sustava Republike Hrvatske pravu Europske
unije u sljedećim područjima:

 1. zakonodavstvo - ministar pravosuđa i ministar uprave

 2. financije - ministar financija

 3. unutarnje tržište - ministar gospodarstva

 4. vanjska gospodarska - ministar vanjskih poslova,    politika te
ministar gospodarstva

 5. poljoprivreda - ministar poljoprivrede i šumarstva

 6. normizacija - ministar znanosti i tehnologije

 7. tehnologija - ministar znanosti i tehnologije

 8. energetika - ministar gospodarstva

 9. telekomunikacije - ministar pomorstva, prometa i veza

10. razvitak - ministar razvitka i obnove

11. okoliš - ministar prostornog uređenja,

graditeljstva i stanovanja

12. socijalna pitanja - ministar rada i socijalne skrbi

13. unutarnji poslovi - ministar unutarnjih poslova.

Ministar za europske integracije u Vladi Republike Hrvatske, u okviru
svojih ovlasti, zadužuje se naročito za provođenje dogovorene strategije
Republike Hrvatske zajedno sa Ministarstvom vanjskih poslova, prema europskim
integracijama, posebice Europskoj uniji, te koordinaciju resornih ministarstava
s time u svezi.

VII.

Vijeće zasjeda po potrebi, a Savjet najmanje jednom mjesečno.

Vijeće saziva predsjednik Vijeća, a u njegovoj spriječenosti ministar
za europske integracije u Vladi Republike Hrvatske.

Savjet saziva ministar za europske integracije u Vladi Republike Hrvatske.

VIII.

Koordinacija ima tajnika Koordinacije kojega, na prijedlog ministra
za europske integracije u Vladi Republike Hrvatske, imenuje i razrješuje
Vlada Republike Hrvatske.

Tajnik Koordinacije priprema sjednice Koordinacije, te obavlja i druge
poslove koje mu povjere predsjednik Vlade Republike Hrvatske odnosno ministar
za europske integracije u Vladi Republike Hrvatske.

Tajnik Koordinacije za svoj rad odgovara predsjedniku Vlade Republike
Hrvatske i ministru za europske integracije u Vladi Republike Hrvatske.

IX.

Ova Odluka stupa na snagu danom donošenja a objavit će se u "Narodnim
novinama".

Klasa: 022-03/98-03/03
Urbroj: 5030118-98-1
Zagreb, 2. travnja 1998.

Predsjednik
**mr. Zlatko Mateša,** v. r.

Odluka, NN 51/1998-646